b"\n_START_ARTICLE_\nSuk al-Shuyukh\n_START_PARAGRAPH_\nSuk al-Shuyukh \xc3\xa9s una poblaci\xc3\xb3 de l'Iraq meridional, prov\xc3\xadncia de Dhi Qar, a la riba dreta de l'Eufrates a 160 km de B\xc3\xa0ssora i a uns 40 km al sud-est de Nasiriyya a l'extrem oest de la regi\xc3\xb3 de maresmes del Khwar al-Hammar. Shuykh \xc3\xa9s el plural de shaykh. Fou fundada a la primera meitat del segle XVIII com a mercat per la tribu dels Banu l-Muntafik el xeic de la qual vivia a 4 hores de cam\xc3\xad cap a l'est, a Kut al-Shuyukh. Al final del segle XVIII tenia una mesquita rodejada d'una muralla i al segle XIX es diu que hi vivien 6.000 fam\xc3\xadlies i el comer\xc3\xa7 s'havia est\xc3\xa8s de manera notable cap a B\xc3\xa0ssora i fins i tot l'\xc3\x8dndia (Bombai); no obstant el xeic dels muntafik refusava establir-hi la seva resid\xc3\xa8ncia, per\xc3\xb2 el 1854 hi tenia una casa. Al final del segle la poblaci\xc3\xb3 s'estimava en 12.000 persones (8.770 xi\xc3\xaftes i 2.250 sunnites) incloent 280 jueus i 700 mandeans (al barri de Subbuye) i encara eren m\xc3\xa9s fins a 1853 quan hi vivien uns 1.300 mandeans per\xc3\xb2 prop d'un miler van haver d'emigrar llavors cap a Amara per l'opressi\xc3\xb3 del xeic dels muntafik; el gran sacerdot mande\xc3\xa0 Yahya fou visitat a Suk al-Shuyukh per Petermann el 1854; els mandeans es dedicaven a l'orfebreria, ferreria i construcci\xc3\xb3 de vaixells. En aquest temps era cap\xc3\xa7alera d'un kada otom\xc3\xa0 (amb el mateix nom) al sandjak de Muntafik. Va participar en la revolta tribal de 1920 a l'Iraq i als disturbis de 1935-1936. Sota la rep\xc3\xbablica iraquiana fou part de la governaci\xc3\xb3 de Dhu Kar (Dhi Qar); la seva economia es basa en els d\xc3\xa0tils i l'arr\xc3\xb2s."